**ΦΟΥΚΑ ΜΑΡΙΑ ΝΕΟΕΛΛΗΝΙΚΗ ΛΟΓΟΤΕΧΝΙΑ ΤΑΞΗ Γ 1Γ2Γ3**

**1. ΑΣΚΗΣΕΙΣ ΔΗΜΙΟΥΡΓΙΚΗΣ ΓΡΑΦΗΣ ΣΕ ΚΕΙΜΕΝΑ ΠΟΥ ΕΧΕΤΕ ΔΙΔΑΧΘΕΙ!!**

**2. Ένα επίκαιρο ποίημα του Δ.ΣΟΛΩΜΟΎ <<Η ημέρα της Λαμπρής>>**

**1.Α.. ΘΟΥΡΙΟΣ ΤΟΥ ΡΗΓΑ ΦΕΡΑΙΟΥ**

**Όπως ξέρετε ο Ρήγας Φεραίος αγωνίστηκε για να διαδώσει τις ιδέες του για ελευθερία και αυτοδιάθεση σε όλους τους υπόδουλους στους Τούρκους λαούς των Βαλκανίων και ιδιαίτερα στους Έλληνες! Συνελήφθη γι αυτές με τους συναγωνιστές του , βασανίστηκε και καταδικάστηκε σε θάνατο!!Γράψτε ένα κείμενο στο οποίο ο Ρήγας Φεραίος θα καταγράφει τις σκέψεις και τις επιθυμίες του λίγο πριν πεθάνει…**

**ΤΙΤΛΟΣ: ΤΟ ΤΕΛΕΥΤΑΙΟ ΜΟΥ ΚΕΙΜΕΝΟ**

**Μπορείτε να εμπνευστείτε από τον Θούριο καθώς και από τις γνώσεις σας για τη ζωή του και το έργο του!!!**

**ΑΦΗΓΗΣΗ:ΠΡΩΤΟΠΡΟΣΩΠΗ!!!ΕΠΑΝΑΛΑΜΒΑΝΟΥΜΕ::::ΣΑΝ ΝΑ ΤΟ ΓΡΑΦΕΙ Ο ΡΗΓΑΣ ΦΕΡΑΙΟΣ ΚΑΙ ΤΟ ΑΠΕΥΘΥΝΕΙ ΣΤΟΥΣ ΣΚΛΑΒΩΜΕΝΟΥΣ ΕΛΛΗΝΕΣ ..ΣΤΟΥΣ ΛΑΟΥΣ ΤΩΝ ΒΑΛΚΑΝΙΩΝ ..ΑΛΛΑ ΚΑΙ ΣΤΟΥΣ ΕΛΛΗΝΕΣ ΠΟΥ ΘΑ ΡΘΟΥΝ ΤΑ ΕΠΟΜΕΝΑ ΧΡΟΝΙΑ..ΛΙΓΟ ΠΡΙΝ ΠΕΘΑΝΕΙ!!!**

**Έκταση του κειμένου ελεύθερη!!!**

**Β... ΑΥΤΟΒΙΟΓΡΑΦΙΑ ΤΗΣ ΕΛΙΣΑΒΕΤ ΜΟΥΤΖΑΝ ΜΑΡΤΙΝΕΓΚΟΥ**

**ΓΝΩΡΙΖΟΥΜΕ ΟΤΙ:**

 **Η *Αυτοβιογραφία* της εκδόθηκε από τον γιο της [Ελισάβετιο](https://el.wikipedia.org/wiki/%CE%95%CE%BB%CE%B9%CF%83%CE%B1%CE%B2%CE%AD%CF%84%CE%B9%CE%BF%CF%82_%CE%9C%CE%B1%CF%81%CF%84%CE%B9%CE%BD%CE%AD%CE%B3%CE%BA%CE%BF%CF%82%22%20%5Co%20%22%CE%95%CE%BB%CE%B9%CF%83%CE%B1%CE%B2%CE%AD%CF%84%CE%B9%CE%BF%CF%82%20%CE%9C%CE%B1%CF%81%CF%84%CE%B9%CE%BD%CE%AD%CE%B3%CE%BA%CE%BF%CF%82) το**[**1881**](https://el.wikipedia.org/wiki/1881)**- μετά τη γέννα του οποίου η Ελισάβετ είχε πεθάνει από επιπλοκές στον τοκετό--- σε έναν τόμο μαζί με δικά του ποιήματα.**

**Γράψτε ένα κείμενο με το οποίο να απευθύνεται σ΄ αυτή ο γιος που δεν τη γνώρισε ποτέ …**

**ΤΙΤΛΟΣ ΤΟΥ ΚΕΙΜΕΝΟΥ!!!**

**ΕΝΑ ΓΡΑΜΜΑ ΣΤΗ ΜΗΤΕΡΑ ΠΟΥ ΔΕ ΓΝΩΡΙΣΑ ΠΟΤΕ**

**(Οπωσδήποτε πριν το γράψετε πρέπει να κάνετε μια επανάληψη στη ζωή και στο έργο της!!! Και μην ξεχνάτε!!Σε μια εποχή άκρως καταπιεστική για τις γυναίκες η Μαρτινέγκου ήθελε να γίνει συγγραφέας και να μην ακολουθήσει την τυπική ζωή μια γυναίκας της εποχής της. Δεν κατάφερε το δεύτερο .Το πρώτο το κατάφερε, μετά θάνατον, χάρη στην συνδρομή του γιου της!)**

**Γ. Ο ΚΑΚΟΣ ΜΑΘΗΤΗΣ ΤΟΥ ΑΝΔΡΕΑ ΛΑΣΚΑΡΑΤΟΥ**

**Γράψτε ένα διάλογο ανάμεσα σε έναν κακό μαθητή και στο δάσκαλό του!!Ο καθένας να προσπαθεί να υπερασπιστεί τον εαυτό του με επιχειρήματα.. Στην αρχή του διαλόγου τα δυο πρόσωπα είναι επιθετικά το ένα απέναντι στο άλλο…**

**πχ**

**ΔΑΣΚΑΛΟΣ: Χωρίς εμένα θα μείνεις ξύλο απελέκητο….**

**ΚΑΚΟΣ ΜΑΘΗΤΗΣ: Μπορεί..Αλλά είναι τόσο βαρετό το πελέκημά σου που καλύτερα να μου λείπει…**

**Στη συνέχεια του διαλόγου αναπτύσσει ο καθένας τα επιχειρήματά του…..**

**ΣΤΟ ΤΕΛΟΣ ΟΠΟΙΟΣ ΕΠΙΘΥΜΕΙ ΜΠΟΡΕΙ ΝΑ ΒΑλΕΙ ΑΥΤΟΥΣ ΤΟΥΣ ΔΥΟ ΜΕ ΑΜΟΙΒΑΙΕΣ ΥΠΟΧΩΡΗΣΕΙΣ ΝΑ ΣΥΝΕΝΝΟΟΥΝΤΑΙ…ΜΠΟΡΕΙ ΚΑΙ ΟΧΙ!!!**

**Ο ΔΙΑΛΟΓΟΣ ΑΝΑΠΤΥΣΣΕΤΑΙ ΕΛΕΥΘΕΡΑ ..ΤΗΝ ΑΡΧΗ ΠΟΥ ΠΡΟΤΕΙΝΑΜΕ ΜΠΟΡΕΙΤΕ ΝΑ ΤΗΝ ΑΓΝΟΗΣΕΤΕ..ΘΕΛΑΜΕ ΑΠΛΩΣ ΝΑ ΔΩΣΟΥΜΕ ΕΝΑ ΣΤΙΓΜΑ…**

**2.** [**Διονύσιος Σολωμός**](https://el.wikipedia.org/wiki/%CE%94%CE%B9%CE%BF%CE%BD%CF%8D%CF%83%CE%B9%CE%BF%CF%82_%CE%A3%CE%BF%CE%BB%CF%89%CE%BC%CF%8C%CF%82)

**ΈΝΑ ΑΠΟ ΤΑ ΤΕΛΕΥΤΑΙΑ ΚΕΙΜΕΝΑ ΠΟΥ ΚΑΝΑΜΕ ΉΤΑΝ ΟΙ ΕΛΕΥΘΕΡΟΙ ΠΟΛΙΟΡΚΗΜΕΝΟΙ ΤΟΥ ΔΙΟΝΥΣΙΟΥ ΣΟΛΩΜΟΥ..ΔΙΑΛΕΞΑΜΕ ΛΟΙΠΟΝ ΕΝΑ ΠΟΙΗΜΑ ΤΟΥ ΠΟΙΗΤΗ ΠΟΥ ΑΝΑΦΕΡΕΤΑΙ ΣΤΗΝ ΑΝΑΣΤΑΣΗ!!! ΈΝΑ ΑΠΟΣΠΑΣΜΑ ΑΠΟ ΕΝΑ ΕΡΓΟ ΤΟΥ ΤΟΝ ΛΑΜΠΡΟ!! ΤΟ ΠΕΡΙΕΧΟΜΕΝΟ ΤΟΥ ΕΡΓΟΥ ΔΙΝΕΤΑΙ ΠΑΡΑΚΑΤΩ ΚΑΘΩΣ ΚΑΙ ΕΝΑ ΣΧΟΛΙΟ ΩΣ ΥΣΤΕΡΟΓΡΑΦΟ!!**

**ΑΝ ΘΕΛΕΤΕ ΜΠΟΡΕΙΤΕ ΝΑ ΤΟ ΔΙΑΒΑΣΕΤΕ ΚΑΙ ΝΑ ΚΑΝΕΤΕ ΕΛΕΥΘΕΡΑ ΤΑ ΔΙΚΑ ΣΑΣ ΣΧΟΛΙΑ !!!**

**Ἡ ἡμέρα τῆς Λαμπρῆς**

**ἀπόσπασμα ἀπὸ τὸ ποίημα «Λάμπρος»**

**Καθαρώτατον ἥλιο ἐπρομηνοῦσε
Τῆς αὐγῆς τὸ δροσᾶτο ὕστερο ἀστέρι,
Σύγνεφο, καταχνιά, δὲν ἀπερνοῦσε
Τ᾿ οὐρανοῦ σὲ κανένα ἀπὸ τὰ μέρη·
Καὶ ἀπὸ κεῖ κινημένο ἀργοφυσοῦσε
Τόσο γλυκὸ 'ς τὸ πρόσωπο τ᾿ ἀέρι,
Ποὺ λὲς καὶ λέει μέσ' ς' τῆς καρδιᾶς τὰ φύλλα·
Γλυκειὰ ἡ ζωή καὶ ὁ θάνατος μαυρίλα.

Χριστὸς ἀνέστη! Νέοι, γέροι καὶ κόραις,
Ὅλοι, μικροὶ μεγάλοι, ἑτοιμαστῆτε·
Μέσα 'ς ταῖς ἐκκλησίαις ταῖς δαφνοφόραις
Μὲ τὸ φῶς τῆς χαρᾶς συμμαζωχτῆτε·
Ἀνοίξετε ἀγκαλιαῖς εἰρηνοφόραις
Ὀμπροστὰ 'ς τοὺς Ἀγίους, καὶ φιληθῆτε·
Φιληθῆτε γλυκὰ χείλη μὲ χείλη,
Πέστε Χριστὸς ἀνέστη, ἐχθροὶ καὶ φίλοι.
Δάφναις εἰς κάθε πλάκα ἔχουν οἱ τάφοι,
Καὶ βρέφη ὡραῖα 'ς τὴν ἀγκαλιὰ οἱ μαννάδες·
Γλυκόφωνα, κυττῶντας ταῖς ζωγραφι-
σμέναις εἰκόνες, ψάλλουνε οἱ ψαλτάδες·
Λάμπει τὸ ἀσῆμι, λάμπει τὸ χρυσάφι,
Ἀπὸ τὸ φῶς ποὺ χύνουνε οἱ λαμπάδες·
Κάθε πρόσωπο λάμπει ἀπ᾿ τ᾿ ἁγιοκέρι,
Ὁποῦ κρατοῦνε οἱ Χριστιανοὶ 'ς τὸ χέρι.**

**Αφού διαβάσετε το ποίημα να απαντήσετε στις ερωτήσεις**

**1.Γιατί, κατά τη γνώμη σας, ο ποιητής στη δεύτερη στροφή επέλεξε να συντάξει** **όλα τα ρήματα σε προστακτική έγκλιση**; **Τι θέλει να τονίσει;**

**2**. **Να βρείτε στο ποίημα δύο (2) μεταφορικές φράσεις, δύο (2) προσωποποιήσεις** **και μία (1) αντίθεση** **καθώς και την λειτουργία τους στο ποίημα…**

**3**.  **Το λεξιλόγιο του ποιήματος είναι επιλεγμένο πολύ προσεκτικά ώστε να εκπέμπεται αβίαστα από το ποίημα η ομορφιά και η σημασία της ημέρας και να δηλώνεται η συμμετοχή όλων στη γιορτή**. **Να εντοπίσετε και να καταγράψετε πέντε (5) λέξεις που παραπέμπουν στο φυσικό, τρεις (3) στο κοινωνικό και (2) στο θρησκευτικό περιβάλλον**.

ΟΙ ΠΑΡΑΠΑΝΩ ΕΡΩΤΗΣΕΙΣ ΕΊΝΑΙ ΦΥΣΙΚΑ ΓΙΑ ΤΟ ΠΟΙΗΜΑ ΟΧΙ ΓΙΑ ΟΛΟΚΛΗΡΟ ΤΟ ΕΡΓΟ ΤΟΥ ΣΟΛΩΜΟΥ<<ΛΑΜΠΡΟΣ>>

### Υπόθεση του  ΛΑΜΠΡΟΥ

**Στον Πολυλά οφείλεται η κάποια ενοποίηση του ποιήματος, που βασίστηκε στα σχετικά σχεδιάσματα και στους στοχασμούς του Σολωμού, τα οποία βρήκε. Έτσι κατέταξε και τα αποσπάσματα. Οι στοχασμοί ήταν γραμμένοι στην ιταλική γλώσσα. Ο Πολυλάς μετέφρασε όσους τον διευκόλυναν στη συμπλήρωση των στίχων για την ανασύνθεση του ποιήματος.**

**Ο Ιάκωβος Πολυλάς (**[**1825**](https://el.wikipedia.org/wiki/1825)**-** [**1896**](https://el.wikipedia.org/wiki/1896)**) ήταν**[**Επτανήσιος**](https://el.wikipedia.org/wiki/%CE%95%CF%80%CF%84%CE%AC%CE%BD%CE%B7%CF%83%CE%B1)**συγγραφέας και κριτικός, διάσημος μαθητής και εκδότης του έργου του**[**Σολωμού**](https://el.wikipedia.org/wiki/%CE%94%CE%B9%CE%BF%CE%BD%CF%8D%CF%83%CE%B9%CE%BF%CF%82_%CE%A3%CE%BF%CE%BB%CF%89%CE%BC%CF%8C%CF%82)**. Το λογοτεχνικό του έργο (ποιητικό και πεζογραφικό) είναι μικρής έκτασης. Έκανε επίσης μεταφράσεις αλλά είναι πιο γνωστός για τα κριτικά του έργα.**

**Ο Λάμπρος απάτησε τη Μαρία, δεκαπέντε χρονών κόρη, τάζοντάς της να τη στεφανωθή, κ' έλαβε μ' αυτή τέσσερα τέκνα, μια θυγατέρα, και τρία αρσενικά, και τα έρρηξε στο ορφανοτροφείο. Δεκαπέντε χρόνοι είχαν περάση, κ' εζούσε η Μαρία εις το σπίτι του Λάμπρου αστεφάνωτη, και την εμάραινε η ατιμία της και, ακοίμητη μέριμνα, η άγνωστη τύχη των παιδιών της. Εις αυτό εφαίνετο αδιάφορος ο Λάμπρος, και αναίσθητος εις τον πόνο της δυστυχισμένης μητρός· και εις εκείναις ταις ημέραις, τούτος ο κακοήθης, αλλά μεγαλόψυχος άνδρας, ενωμένος με τους ´Ελληνες επολεμούσε τον Αλή Πασά, παρακινούμενος και από τα δίκαια των Ελλήνων, και από την επιθυμία να εκδικήση τον θάνατο ενός ιερομονάχου, αδελφού της Μαρίας, τον οποίο είχε κάψη ζωντανόν ο τύραννος της Ηπείρου.**

 **Εις το στρατόπεδο, όπου ήταν ο Λάμπρος, κ' ενώ αυτός με τη φυσική δύναμη του λόγου του ενθουσίαζε τους συντρόφους του, παρουσιάζεται ένας νέος, Τούρκος, και τους ειδοποιεί ότι οι Τούρκοι ετοιμάζονται, εις ένα διωρισμένον καιρό και τόπο να τους στήσουν καρτέρι για να τoυς καταστρέψουν. Μετά ταύτα ο νέος δείχνει ότι κάτι άλλο έχει να φανερώση μυστικά του Λάμπρου, του οποίου μιλεί άφοβα, επειδή εκείνος τον εφύλαξε από την οργή των άλλων πολεμιστάδων όταν επαρουσιάστηκε εις το στρατόπεδο· του ξεσκεπάζεται ότι είναι κόρη, και ότι εμίσησε τους ομογενείς της αφού τους είδε να θυσιάζουν μια Χριστιανή φιλενάδα της, αγάπησε τους Χριστιανούς μόλις είδε πόσο ήσυχα εκείνη η νέα επήγαινε εις τον θάνατο, και ενθυμούμενη πόσα αυτή της έλεγε για τη δύναμη του Σταυρού, παρακαλεί τον Λάμπρο, για το καλό που τους έκαμε την ημέρα, να τη βαφτίση.**

**Η ωραιότης της κόρης, και η ευαισθησία της, εμπνέουν του Λάμπρου σφοδρότατον έρωτα· και γλήγορα κατορθώνει να πλανέση το αδύνατο και αισθαντικό κοράσι, καθώς είχε απατήση πολλαίς άλλαις η μαγευτική χάρη του τρόπου και της ομιλίας του. Ποτέ όμως, μέσα εις καμμίαν άλλη αγκαλιά, δεν είχε αισθανθή ο Λάμπρος τόσο βαθιά να ταραχθή η συνείδησή του· και μίαν ημέρα, ενώ εκύτταζε τα χαριτωμένα κινήματα της κόρης οπού εμιλούσε, ξανοίγει εις τη δεξιά της παλάμη αιματώδη σταυρό, και εις το λαιμό της πλεξίδα, τα ίδια γνωρίσματα τα οποία είχε κάμη της θυγατρός της η Μαρία, όταν αυτός έμελλε να την αρπάξη για πάντα από την μητρικήν αγκάλη. Σέρνει ο Λάμπρος φωνή φρίκης, και η δυστυχισμένη νέα από το στόμα του πατρός της μαθαίνει την ανέκφραστη συμφορά της.**

**Ευρίσκεται ο Λάμπρος μόνος με τη θυγατέρα του εις μία βάρκα εις τη μέση της λίμνης· είναι φεγγάρι· αυτή καθισμένη εις τη πρύμνη, μακρυά από τον πατέρα της, μη λάχη και τον εγγίξη, και με ξέπλεκα τα μαλλιά αφημένα εις το πρόσωπό της, να φυλαχθή από το φως, όλη μαζωμένη μελετάει τη συμφορά της. Λάμνει ο Λάμπρος, και δεν την κυττάζει· έξαφνα ακούει βρόντο· γυρίζει· η κόρη ερρίχθηκε εις τη λίμνη. Θα πάη να τη γλυτώση; ή καλύτερα θα την αφήση; Ενίκησε εις τη ψυχή του το δεύτερο. Απομακρύνεται με βία, να έβγη από τη λίμνη, όπου σκεπάζει το κορμί της θυγατρός του. Εις αυτή την ίδια νυχτιά, παραμονή του Πάσχα, η Μαρία, της οποίας ήταν άγνωστα τα πάντα, έστεκε μοναχή εις το παραθύρι, περιμένοντας τον Λάμπρο, και μ' όλον ότι εκόντευε να ξημερώση η Λαμπρή, όμως αυτή ετραγουδούσε λυπητερά τραγούδια. Φθάνει εκείνος, και την ξαφνίζει με την τρομασμένην όψη του· και στενεμένος από ταις ερώτησαις της γυναικός, ζαλισμένος από τον τρόμο, της ξεμυστηρεύεται ό,τι του συνέβηκε.**

**Το εσπέρας της Λαμπρής η δυστυχής Μαρία δέεται με συντριβή καρδίας και με άκρα ταπείνωση ο Λάμπρος ευρισκόμενος εις την εκκλησία, όπου είχε προσφύγη να εύρη παρηγορία εις την απελπισία του, απιστεί τελοσπάντων εις τη δύναμη της μετάνοιας, και ενώ προσπαθεί να πνίξη, καθώς είχε κάμη πάντοτε, τη φωνή της συνείδησης, και να φύγη από την εκκλησία, ιδού, η Θεία Δίκη τού στέλνει από το μνήμα τα τρία αρσενικά παιδιά του, οπού τον κυνηγούν, και δεν τον αφήνουν να φύγη από το ναό του Θεού πριν του φιλήσουν στανικώς το στόμα.**

**Της Μαρίας επάρθη ο νους, αδύνατο να υπομείνη το βάρος τόσης συμφοράς· και εις την τρέλλα της η δύστυχη, μεταξύ εις τ' άλλα, ζητάει να στεφανωθή με τον Λάμπρο· και τούτος για να την ησυχάση διορίζει να ετοιμασθή τάχα ο γάμος.**

**Ο Λάμπρος απελπισμένος γκρεμίζεται από ένα βράχο, και πέφτει εκεί όπου είχε καταποντισθή η θυγατέρα του. Τέλος αυτού φθάνει και η Μαρία, τρελλή, και θαρρώντας ότι τα βάθη της λίμνης, όπου μέσα έβλεπε απαράλλακτα τον ουρανό, τα δέντρα, και την πρασινάδα, ήταν άλλος κόσμος, και ελπίζοντας να ζήση εις εκείνον ησυχώτερα, ρήχεται με χαρά εκεί μέσα και πνίγεται.**

**Υ.Γ: Αυτό το τόσο ελπιδοφόρο ποίημα Η ημέρα της Λαμπρής του Δ. Σολωμού αποτελεί μέρος μιας τόσο θλιβερής ιστορίας… Αν δεν την ξέρει κανείς νομίζει ότι όλα γύρω είναι αναστάσιμα και χαρούμενα. Κι όμως ..Τί να σημαίνει άραγε; Ότι η χαρά της Ανάστασης δεν είναι αυτονόητη και δεδομένη. Απαιτεί μετάνοια και επιθυμία για ζωή με δικαιοσύνη και ανθρωπιά… <<ο άδικος ποτέ χαρά δεν βλέπει, μονάχα με το δίκιο η σωτηρία>> που έλεγε και ο Ευριπίδης στην Ελένη του. Επαναλαμβάνω ...η χαρά δεν είναι αυτονόητη ούτε δεδομένη. Ανθεί  σε κήπους ήσυχης συνείδησης , στην επιείκεια και κυρίως εκεί που δεν νίπτουν τας χείρας τους εύκολα ..**

**ΣΗΜΕΙΩΣΗ:**

**Νίπτω τα χείρας μου: δείχνω ανευθυνότητα και αδιαφορία (όπως ο Πιλάτος)**

**Πλένω τα χέρια μου: δείχνω υπευθυνότητα και σύνεση**

**ΑΓΑΠΗΜΕΝΑ ΜΑΣ ΠΑΙΔΙΑ**

**ΚΑΛΟ ΠΑΣΧΑ ΚΑΙ ΚΑΛΗ ΑΝΑΣΤΑΣΗ!!**

**ΜΕ ΑΓΑΠΗ**

**ΦΟΥΚΑ ΜΑΡΙΑ –ΠΑΝΑΓΙΩΤΑ ΟΙΚΟΝΟΜΟΥ**

**ΑΝ ΘΕΛΕΤΕ ΝΑ ΑΠΑΝΤΗΣΕΤΕ**

 **ΤΑ email μας είναι**

 maria-fouka@hotmail.gr

 **oipage04@gmail.com**